De tyske prisstigninger skyldes blandt andet, at vores naboland har hævet afgifterne i flere omgange i perioden, men den endelige pris på en pakke cigaretter afhænger også af den profit, som tobaksproducenter og forhandlere tager.

Jeg så gerne at folk røg mindre og blev sundere, og jeg mener, at det selvfølgelig er noget, vi skal arbejde for. Men jeg tvivler på at afgiftsvejen er den rigtige vej. Louise Schack Elholm, Venstres skatteordfører

Samtidig er afgiftssystemerne skruet forskelligt sammen. I Danmark har vi en fast afgift per cigaret, Tyskland (og andre lande) har både en fast afgift og et tillæg, der udregnes efter salgsprisen på cigaretterne. I et forsøg på at finde en fælles målestok bruger man i EU-statistikken gennemsnitsprisen på samtlige solgte cigaretter i hvert enkelt land. Dette er ikke en perfekt målestok, da forskellige andele af billige og dyre cigaretmærker kan skævvride sammenligningen. Men det giver dog et billede af prisniveauet.

Købmænd er friske på højere priser

I mange år har supermarkeder og købmænd været skeptiske, hver gang der var snak om afgiftsforhøjelser. Men i foråret kom De Samvirkende Købmænd med et udspil til et nationalt tobaksforlig, hvor de danske cigaretpriser lægges omkring 3,5 kroner over de tyske.

- Vi ønsker en afgiftsforhøjelse inden for den ramme, som Skatteministeriet har vurderet, at der er for en forhøjelse, hvis den ikke skal medføre en stærkt stigende grænsehandel, siger administrerende direktør John Wagner, der bla. repræsenterer Meny, Spar, Rema 1000 og 7-Eleven.

Hvad cigaretter præcis skal koste, vil han dog ikke tage stilling til. Det skal ministeriets embedsfolk regne på.

60 eller 90 kroner for en pakke

Dyreste cigaretter i EU Irland 75 kr. Storbritannien 66 kr. Frankrig 50 kr. Holland 46 kr. Finland 46 kr. Pris for 20 styk. Kilde: EU-Kommissionen.

Hvis Kræftens Bekæmpelse får lov til at bestemme, skal der dog gås langt mere radikalt til værks, end købmændene lægger op til.

I første omgang bør prisen sættes op til 60 kroner, og over en årrække skal den op på samme niveau som i Norge. Det vil sige omkring 90 kroner.

- I Norge ryger kun tre procent af de 16-24 årige dagligt. Ifølge Den Nationale Sundhedsprofil ryger over 15 procent af de danske unge i samme aldersgruppe dagligt. Altså 5 gange flere. Og flere og flere unge ryger i Danmark modsat i Norge, siger projektchef Niels Them Kjær.

Læs også : Næsten hver tredje unge ryger vil dø af rygning

Færre køber cigaretter i udlandet

Hos Fleggaard-koncernen, der med 17 butikker er den største aktør i den dansk-tyske grænsehandel, har man stadig cigaretter til salg i kiosken. Men det er slet ikke en vare kunderne vælter i indkøbsvognen i samme grad som slik og alkohol.